Malema se Polokwane-huis verkoopMopaneweg 23, Florapark, Polokwane Foto: Google Earth Julius Malema, leier van die Economic Freedom Fighters, se huis in Polokwane is Dinsdag op ŉ veiling verkoop. Die huis is vir R1.4 miljoen verkoop. Afslaer Aggie Stroh, van Eli Stroh Eiendomme, het voorspel dat die huis ten minste R1.5 miljoen sal haal. “Die huis is in ŉ uitstekende toestand, met ŉ tuin wat deur professionele persone uitgelê is. Die huis is in ŉ middelklas-gebied geleë, maar is ekonomies vatbaar,” het hy gesê voor die veiling begin het. Die Suid-Afrikaanse Inkomstediens (SAID) het die huis verkoop in ŉ poging om R16 miljoen, wat Malema aan die SAID skuld, te verhaal. Malema se onvoltooide huis in Sandton, Johannesburg, is in Mei vir R5.9 miljoen op ŉ veiling verkoop. Sy plaas in Limpopo is in Junie op ŉ veiling vir R2.5 miljoen verkoop. Sy huisraad is ook vroeër in die jaar verkoop.